text: মামাং দাই একজন ভারতীয় কবি, ঔপন্যাসিক, ঐতিহাসিক এবং সাংবাদিক। তিনি অরুণাচল প্রদেশের ইটানগরে বসবাস করেন।তিনি ২০১৭ সালে তাঁর ব্ল্যাক হিল উপন্যাসের জন্য সাহিত্য আকাদেমি পুরস্কার পেয়েছিলেন। শিক্ষা এবং সাহিত্যের ক্ষেত্রে তাঁর অবদানের জন্যে ২০১১ সালে তিনি ভারতের চতুর্থ সর্ব্বোচ্চ অসামরিক পুরস্কার পদ্মশ্রী লাভ করেন।
  
  ব্যক্তিগত জীবন 
  মামাং দাই ১৯৫৭ সালের ২৩ ফেব্রুয়ারি অরুণাচল প্রদেশের পূর্ব সিয়াং জেলার পাসিঘাটে মতিন দাই এবং ওডি দাইয়ের ঘরে এক আদি পরিবারে জন্মগ্রহণ করেন। তিনি মেঘালয়ের শিলংয়ের পাইন মাউন্ট স্কুল থেকে তাঁর পড়াশোনা শেষ করার পরে আসামের গৌহাটি বিশ্ববিদ্যালয় থেকে ইংরেজি সাহিত্যে সাম্মানিক সহ স্নাতক উত্তীর্ণ হয়েছেন।
  
  বিদ্যালয়ে পড়াকালীন প্রথমে তিনি উদ্ভিদবিজ্ঞানী হতে চেয়েছিলেন। কিশোরীবেলায় অনেক উচ্চমানের লেখকদের রচনা পড়ার সুযোগ হয়েছিল তাঁর; তখন থেকেই ধীরে ধীরে সাহিত্যের প্রতি আকর্ষন বাড়তে থাকে তাঁর। তিনি হেমিংওয়ে এবং ফিটজগারেল্ডের মতো সাহিত্যিক হতে চেয়েছিলেন।
  
  ১৯৭৯ সালে তিনি আইএএস-এর জন্য নির্বাচিত হয়েছিলেন, তবে পরে সাংবাদিক রূপে কাজ করার জন্য তিনি এই পদ ত্যাগ করেন। তিনিই ছিলেন অরুণাচল প্রদেশের প্রথম মহিলা যিনি আইএএস নির্বাচিত হয়েছইলেন। সাংবাদিক হিসাবে কাজ করার সময়, তিনি টেলিগ্রাফ, হিন্দুস্তান টাইমস এবং দ্য সেন্টিনেল-এ অবদান রেখেছিলেন। তিনি আকাশবাণী, দূরদর্শন কেন্দ্র-ইটানগর এবং টিভি-এআইআর-য়েও কাজ করেছেন।
  
  তিনি ডাব্লুডাব্লুএফ নামে পরিচিতওয়ার্ল্ড ওয়াইড ফান্ড অফ নেচারে অনুষ্ঠান আধিকারিক হিসাবে নিযুক্ত ছিলেন, যেখানে তিনি পূর্ব হিমালয়এর জৈববৈচিত্র্যের অনুষ্ঠানে কাজ করেছিলেন। তিনি ইটানগর প্রেসক্লাবের ভূতপূর্ব সম্পাদক। বর্তমানে তিনি অরুনাচল প্রদেশের কর্মজীবী সাংবাদিক ইউনিয়নের সভাপতি (এপিইউডাব্লু)। ২০১১ সালে তিনি অরুণাচল প্রদেশ রাজ্য পাবলিক সার্ভিস কমিশনের সদস্য হিসাবে নিযুক্ত হন।
  
  সাহিত্য 
  তাঁর অ-কাল্পনিক বা নন-ফিকশনাল রচনার মধ্যে রয়েছে অরুণাচল প্রদেশ: দ্য হিডেন ল্যান্ড (২০০৩) এবং মাউন্টেন হারভেস্ট: দ্য ফুড অফ অরুণাচল (২০০৪)। দ্য স্কাই কুইন এবং ওয়ান্স আপন আ মুনটাইম (২০০৩) তাঁর দ্বারা চিত্রিত লোককাহিনীর একটি সংগ্রহ। তিনি ২০০০ সালে তাঁর প্রথম উপন্যাস দ্য লেজেন্ডস অফ পেনসাম প্রকাশ করেছিলেন, এরপরে স্টুপিড কিউপিড (২০০৮) এবং দ্য ব্ল্যাক হিল (২০১৪) প্রকাশিত হয়েছিল। রিভার পোয়েমস (২০০৪), দ্য বাম অফ টাইম (২০০৮) হামব্রেলসাইয়ের তাঁত (২০১৪), মিডসামার সার্ভাইভাল লিরিক্স (২০১৪)- ইত্যাদি তাঁর কবিতার বই।
  
  তিনি যখন লিখতে শুরু করেন, তিনি প্রধানত রোম্যান্টিক কবিতা এবং গল্প লিখতেন। তারপরে তিনি রোম্যান্সের প্রতিপাদ্য থেকে একটি বৃহত্তর বাস্তবতার দিকে মনোনিবেশ করেন।
  
  পুরস্কার ও সম্মাননা 
  তিনি ভারত সরকার দ্বারা ২০১১ সালে পদ্মশ্রী পুরস্কারে ভূষিত হয়েছিলেন। অরুণাচল প্রদেশ সরকার তাঁকে অরুণাচল প্রদেশ: দ্য হিডেন ল্যান্ড বইয়ের জন্য ২০১৩ সালে বার্ষিক ভারিয়ার এলউইন পুরস্কার প্রদান করে। তিনি তাঁর ব্ল্যাক হিল উপন্যাসের জন্য ২০১৭ সালে সাহিত্য আকাদেমি পুরস্কার পেয়েছিলেন।
  
  আরও দেখুন
  
  বাহ্যিক লিঙ্ক 
  
   থানাল অনলাইনে মামাং দাইয়ের সাক্ষাত্কার 
   কবিতা এবং উত্তরপূর্ব: 
   নেগোশিয়েটিং চেজ উইথ মেমরি
  
  তথ্যসূত্র 
  
  বিষয়শ্রেণী:জীবিত ব্যক্তি
  বিষয়শ্রেণী:১৯৫৭-এ জন্ম
title: মামাং দাই